  Майя Бывальцева Удмуртиысь «Бурановские бабушки» коллектив футболэн шудонъя 2018-тӥ арын ортчоно чемпионатлы бадӟым ужрад дася. Иворъёсъя «Удмуртия» агентстволы со сярысь вераз коллективлэн продюсерез Ксения Рубцова. Ужрадлэн пуштросэз уг шараяськы на. Тодмо, концертъёс кӧня ке каръёсын ортчозы шуыса. Кемалась ӧвӧл коллектив Европалэн чемпионатаз пыриськись Россилэн сборноезлы видеовазиськон гожтӥз. «Бурановские бабушки» коллектив Россилэн сборноезлы вазиськон гожтӥз ни, тау каремзэ но дурбасьтэмзэ вераз. Соос чемпионат кутскемлэсь азьвыл ик спортсменъёслы дурбасьтозы. Али соос выль кырӟан дасяло но выль клип лэсьто. Съёмкаос мыно отын, кытын ӵошатсконъёс ортчозы. Со асьме спортсменъёслы дурбасьтонъя бадӟым акция луоз», — вераз Ксения Рубцова. Самараысь одӥгаз стадионын гожтэм роликын песянайёс футболистъёслы сэзь, чебер но пайдалыко шудыны сӥзё, собере «Party for everybody» кырӟанэз быдэсто. 2012-тӥ арын «Евровидение» вожвылъяськонын «Брангуртысь песянайёс» соин 2-тӥ инты басьтӥзы. Нош «Брангуртысь песянайёс» электро-хаус амалэн удмурт кылын выль кырӟан гожтӥзы, со радиостанциосын чузъяськоз. Футболэн шудонъя дуннелэн чемпоинатэз Россиын ортчоз 2018-тӥ арын 14-тӥ инвожоысен 15-тӥ пӧсьтолэзёзь. Ӵошатсконъёс мынозы Москваын, Казаньын, Самараын, Екатеринбургын, Калининградын, Санкт-Петербургын, Волгоградын, Нижний Новгородын, Саранскын, Ростове-на-Дону карын но Сочиын. Тегъёс: Спорт Лулчеберет Футбол Бурановскиебабушки Удмуртия  